Δεύτερη μάχη της Χομς

Η **Δεύτερη Μάχη της Χομς** δόθηκε στη δυτική Συρία στις 29 Οκτωβρίου 1281, μεταξύ των στρατών της δυναστείας των Μαμελούκων της Αιγύπτου και του Ιλχανάτου, μίας υποδιαίρεσης της Μογγολικής αυτοκρατορίας με επίκεντρο το Ιράν. Η μάχη ήταν μέρος της προσπάθειας του Αμπακά Χαν να καταλάβει τη Συρία από τους Αιγύπτιους.  

## Φόντο
Μετά την ήττα των Μογγόλων από τους Μαμελούκους στη Μάχη του Αλμιστάν το 1277 και την επακόλουθη αποχώρησή τους από τη Συρία, η κατάσταση δεν είχε διευθετηθεί με κανέναν τρόπο. Οι Μογγόλοι, με επικεφαλής τον Ιλχανίδη ηγεμόνα Αμπακά Χαν και αργότερα τον διάδοχό του Αχμέτ Τεκουντέρ, συνέχισαν να θεωρούν τη Συρία μέρος της πολιτικής και στρατιωτικής τους σφαίρας ενδιαφέροντος. Η περιοχή είχε στρατηγική σημασία για τους Μογγόλους, καθώς αφενός αποτελούσε γέφυρα προς την περιοχή της Μεσογείου, και αφετέρου χρησίμευε ως ζώνη ασφαλείας έναντι των Μαμελούκων, οι οποίοι είχαν καθιερωθεί ως η κυρίαρχη δύναμη στη Μέση Ανατολή μετά τις νίκες τους.

## Προανάκρουσμα
Με το τέλος του Μπαϊμπάρς, οι Μαμελούκοι αντιμετώπισαν αρκετές εσωτερικές διαμάχες για τη διαδοχή. Ο Καλαβούν αλ-Αλφί τελικά επικράτησε, και ανέβηκε στον θρόνο στις 27 Νοεμβρίου 1279, με τον τίτλο αλ-Μαλίκ αλ-Μανσούρ. Η κυριαρχία του Καλαβούν αμφισβητήθηκε αμέσως από την εξέγερση ενός αντίπαλου Μαμελούκου εμίρη, του Σουνκούρ αλ-Ασκάρ, ο οποίος αυτοανακηρύχθηκε ανεξάρτητος σουλτάνος στη Δαμασκό. Ο Σουνκούρ αρχικά κέρδισε την υποστήριξη των τοπικών ηγεμόνων, αλλά υπέστη ήττα από τα στρατεύματα του Καλαβούν, οπότε στράφηκε στους Ιλχανίδες υπό τον Αμπακά Χαν για βοήθεια. 

Το 1280, ο Ιλ-χαν Αμπακά έστειλε τον αδελφό του Μονγκέ Τιμούρ επικεφαλής ενός μεγάλου στρατού, που αριθμούσε περίπου 40-50.000 άνδρες, κυρίως Αρμένιους υπό τον Λέοντα Γ΄ και Γεωργιανούς υπό τον Δημήτριο Β΄. Στη Χομς ήταν η πρώτη φορά, που οι Μαμελούκοι αντιμετώπισαν τον μογγολικό στρατό με πλήρη ισχύ. 

Στις 20 Οκτωβρίου 1280 οι Μογγόλοι κατέλαβαν το Χαλέπιο, λεηλατώντας τις αγορές και καίγοντας τα τζαμιά.  Οι μουσουλμάνοι κάτοικοι κατέφυγαν στη Δαμασκό, όπου ο ηγέτης των Μαμελούκων Καλαβούν συγκέντρωσε τις δυνάμεις του.

## Μάχη
Στις 29 Οκτωβρίου 1281 οι δύο στρατοί συναντήθηκαν νότια της Χομς, μίας πόλης στη δυτική Συρία. Σε μία σφοδρή μάχη, οι Μογγόλοι, οι Αρμένιοι, οι Γεωργιανοί και οι Οϊράτ υπό τον βασιλιά Λέοντα Γ΄ και Μογγόλους στρατηγούς, κατατρόπωσαν και διασκόρπισαν το αριστερό πλευρό των Μαμελούκων, αλλά το κέντρο και το δεξί πλευρό των Μαμελούκων, με επικεφαλής προσωπικά τον σουλτάνο Καλαβούν, κατέστρεψαν το κέντρο των Μογγόλων. Ο Μονγκέ Τιμούρ τραυματίστηκε και τράπηκε σε φυγή, ακολουθούμενος από τον ανοργάνωτο μογγολικό στρατό του. Ωστόσο, ο Καλαβούν επέλεξε να μην καταδιώξει τον ηττημένο εχθρό, και οι Αρμενιο-Γεωργιανοί βοηθητικοί στρατιώτες των Μογγόλων κατάφεραν να υποχωρήσουν με ασφάλεια.

## Συνέπεια
Το επόμενο έτος, ο Αμπακά απεβίωσε και ο διάδοχός του Τεκουντέρ, ανέτρεψε την πολιτική του απέναντι στους Μαμελούκους. Ασπάστηκε το Ισλάμ, και σύναψε συμμαχία με τον σουλτάνο των Μαμελούκων.  

Σύμφωνα με τον Νίκολας Μόρτον, η Μάχη της Χομς ήταν ένα σημαντικό σημείο καμπής στην επέκταση της Μογγολικής αυτοκρατορίας, καθώς ήταν η πρώτη φορά, που μία ολοκληρωτική μογγολική εισβολή αποκρούστηκε στα δυτικά σύνορα. 

## Δείτε επίσης
* Πρώτη Μάχη της Χομς (1260)

## Σημειώσεις

## Βιβλιογραφία
* 
* 
* 
* 
* 

Κατηγορία:Μάχες του Σουλτανάτου των Μαμελούκων (Κάιρο)
Κατηγορία:Μάχες του Αρμενικού Βασιλείου της Κιλικίας
Κατηγορία:13ος αιώνας στο Μαμελουκικό Σουλτανάτο (Κάιρο)